1949-ben harmadik Dél-amerikai címét is megszerezte a brazil válogatott. Egy évvel később 1950-ben Brazíliában rendezték világbajnokságot. Ez a vb különleges volt abból a szempontból, hogy nem volt döntő, hanem ehelyett négycsapatos körmérkőzést rendeztek. Az új szabály ellenére mégis a Brazília–Uruguay mérkőzés vált a nem hivatalos döntővé. A Rio de Janeiro-i Maracanã Stadionban rendezték 199 854 néző előtt. Brazíliának nem volt szüksége többre, mint egy döntetlen ahhoz, hogy világbajnok legyen, 1–0-s vezetés után mégis 1–2-re veszített; a meccset azóta Dél-Amerikában "Maracanazo" "(Maracana-csapás)" néven emlegetik, ami a brazil futball történetének egyik legszomorúbb napja volt.